
   Forord
  

  
   Tema for denne boken er deltakelse og interaktivitet i scenekunst for barn. Med dette forstår vi et bredt spekter av scenekunstpraksiser som på ulike måter og med ulike begrunnelser og formål inviterer barnepublikummet med som deltakere i forestillingen. Det kan dreie seg om at barn bidrar sammen med kunstnerne i den skapende prosessen, som premissleverandører, som referansepublikum eller som aktører på scenen. Det kan også dreie seg om dramaturgiske strategier i møtet mellom scene og sal eller om ulike former for interaksjon med barna under selve forestillingen. Boken tematiserer dermed ulike kunstneriske metoder og strategier for å involvere barna i scenekunsten, og den tilbyr verktøy for analyse av interaktive forestillinger.
  

  
   Boken springer ut av det kunstneriske forskningsprosjektet
   
    SceSam – interaktive dramaturgier i scenekunst for barn
   
   .
   
    
     
      1
     
    
   
   I SceSam har en gruppe forskere og kunstnere i en periode på tre år sammen undersøkt interaktivitet som kunstnerisk strategi i scenekunstprosjekter for barn i alderen 0–12 år.
   
    
     
      2
     
    
   
   Prosjektet har bestått av scenekunst, forskning og formidling, og undersøkelsene har vært av teoretisk og praktisk karakter. I denne boken videreformidler vi den kunnskapen og de innsiktene vi har fått i arbeidet med SceSam, både gjennom å beskrive vårt eget arbeid og ved å la andre erfarne kunstnere, regissører, dramaturger, pedagoger og forskere få presentere sine ideer og metoder.
  

  
   Boken tilbyr en teoretisk begrepsavklaring knyttet til ulike diskurser om deltakelse og interaksjon i scenekunst for barn, sammen med tverrfaglige perspektiver på feltet. Den presenterer en rekke konkrete problemstillinger, metoder og dramaturgiske grep som man kan ta i bruk i arbeidet med å skape relevant og engasjerende scenekunst for barn. De kunstneriske metodene kan være til inspirasjon og hjelp i arbeidet med å produsere, analysere og vurdere scenekunstproduksjoner for barn. Boken henvender seg på denne måten både til kunstnere og til lærere og studenter som arbeider kunstfaglig, metodisk, teoretisk eller pedagogisk i dette kunstfeltet. Forskere som arbeider med barn og kunst mer generelt, vil også kunne ha interesse av bokens erfaringsmateriale.
  

  
   Vi har lagt vekt på at det man i dag gjerne kaller scenekunst
   
    for
   
   barn, er i ferd med å ta inn over seg et syn på barn som verdsetter barnas egne kompetanser. Gjennom sanselige og kroppslige tilnærminger, og ved å bygge videre på barns medskapende fantasi er scenekunsten blitt et levende møtested der voksne undersøker verden på en lekende måte
   
    sammen med
   
   barn. Metodene vi presenterer er mangfoldige og kan inspirere til videre refleksjon og nye scenekunstpraksiser.

   Bokens dramaturgi
  

  
   Boken er delt i to. Den første delen har SceSam-prosjektet som omdreinings­punkt. I denne delen presenterer vi SceSams teorigrunnlag, arbeidsformer, metoder og forskningsresultater, og vi presenterer en arbeidsmodell over interaktive dramaturgier i scenekunst for barn som en måte å diskutere interaktivitet i barneforestillinger på. Denne delen inneholder også presentasjoner av arbeidene til de fem kunstnerne og kunstnergruppene som har deltatt i SceSam, som er Teater Fot, Konstellasjonen, Hilde Brinchmann, Flaatenbjørk kompani og Pia Maria Roll. Thomas Rosendal Nielsen, som har fulgt SceSam gjennom hele prosjektperioden, oppsummerer prosjektet i et kultur­kritisk perspektiv.
  

  
   I den andre delen lar vi en rekke scenekunstnere og kunstnergrupper som arbeider med deltakelse og interaktivitet i feltet scenekunst for barn, få komme til orde med sine egne tekster. I hvert sitt kapittel presenterer de sine kunstneriske ideer, erfaringer og metoder: Claire de Wangen, Ina Coll Kjølmoen og Venke Marie Sortland, Tony Valberg, Barbro Djupvik, Katrine Strøm, Katja Brita Lindeberg og Nils Petter Mørland.
  

  
   De fem SceSam-tekstene og de øvrige sju kunstnertekstene omfatter et erfaringsmateriale og en kunstnerisk refleksjon som dekker mange ulike former for deltakelse og interaksjon. Kunstprosjektene er formet helt uavhengig av hverandre, og utforsker publikumsrelasjonen på egne pre­misser, i tråd med den aktuelle forestillingens spesielle kvaliteter. Sammen utgjør alle bidragene grunnleggende og nødvendig eksempelmateriale i den videre forskningen og utviklingen av interaktive metoder i scenekunst for barn. På denne måten har vi som redaktører og medforfattere i boken søkt å dele erfaringer, drøfte prosjektets resultater og utvikle kunnskap, både i samarbeid med kunstnerne og i dialog med et bredere kunstfelt.

